Vážený akademický senát,

univerzitná volebná komisia si Vás dovoľuje v mene Akademického senátu Katolíckej univerzity v Ružomberku (ďalej len ,,AS KU“) informovať o vyhlásení riadnych volieb do Študentskej rady vysokých škôl (ďalej len ,,ŠRVŠ“), vyhlásených na 6. zasadnutí AS KU dňa 19. novembra 2024.

**Riadne voľby sa uskutočnia 10. decembra 2024,** pričom za ich priebeh je podľa predpisu o *Zásadách volieb do ŠRVŠ za KU v Ružomberku* (ďalej len ,,Predpisu“) čl. 3 ods. 5 zodpovedná univerzitná volebná komisia a volebné komisie fakúlt.

Týmto Vás žiadame o vytvorenie volebnej komisie na svojej fakulte, ktorá v danom termíne pripraví a zorganizuje voľby do ŠRVŠ na svojej fakulte v súlade s Predpisom, ktorý je dostupný na univerzitnej stránke v sekcii úradná výveska (časť Základné predpisy). Hlasovanie musí byť tajné. Po jeho ukončení volebná komisia fakulty vyhotoví zápisnicu a pošle ju elektronicky predsedovi univerzitnej volebnej komisie (najlepšie ešte v ten deň).

Univerzitná volebná komisia stanovuje termín na **podávanie kandidátok najneskôr do 5. decembra 2024. Navrhovanie kandidátov organizuje univerzitná volebná komisia. Samotné voľby organizuje fakultná volebná komisia.** Pripomíname, že podľa Predpisu majú voľby trvať minimálne štyri hodiny a **člen študentskej časti akademickej obce KU je oprávnený voliť len na tej fakulte, ktorej je študentom**. Hlasovacie lístky budú dodatočne doručené jednotlivým volebným komisiám po ukončení podávania kandidátok.

V druhom rade Vás žiadame, aby ste oznam o konkrétnom čase, spôsobe volieb a možnosti kandidovať zverejnili minimálne na fakultnej webstránke spolu s Prílohou č. 1 a Prílohou č. 2, ktoré informujú o možnosti kandidovať.

O pomoc a podporu prosíme špeciálne našich kolegov, študentov, v akademickom senáte. O voľby do ŠRVŠ spravidla nebýva veľký záujem, preto Vám budeme veľmi vďační za každého vhodného a odhodlaného kandidáta. Ako už bolo spomenuté, bližšie informácie o možnosti navrhovať kandidátov Vám posielame v Prílohe č. 1. Vzor návrhovej listiny Vám prikladáme v Prílohe č. 2.

So srdečným pozdravom v mene univerzitnej volebnej komisie

Mgr. Annamária Adamčíková

Predseda univerzitnej volebnej komisie pre voľby do ŠRVŠ za KU

V Ružomberku

27. novembra 2024